Ego Guido comes Niver. et Forensis, et ego M. comitissa uxor ejus: omnibus notum facimus, quod nos dilectos burgenses nostros autissiodorenses quittavimus de mille libris pruvinensibus veteribus quas ipsi tenebantur nobis persolvere ad octavas Pasche, et de censa nostra quam tenebantur nobis annuatim persolvere ad octavas Natalis Domini, sicut in litteris suis quas ipsi inde habent plenius continebatur, pro mille libris Parisiensis monete quarum medietatem tenentur nobis persolvere ad instantes octavas Natalis Domini, et aliam medietatem ad octavas Pasche, proximo subsequentes: et sciendum quod ipsi burgenses tenebuntur nobis persolvere tantummodo dictas mille libras parisienses usque ad sex annos ad terminos supradictos: elapsis vero dictis sex annis iidem burgenses de illis mille libris parisiensibus quiti erunt erga nos, penitus et immunes. Et ipsi tenebuntur nobis reddere censam supradictam annuatim ad octavas Natalis Domini, sicut in carta sua quam inde habent plenius continetur. In cujus rei testimonium presentes litteras fecimus sigillorum nostrorum munimine roborari. Actum anno Domini, millesimo ducentesimo vigesimo octavo, mense septembri.